УСТРОЙСТВЕН ПРАВИЛНИК НА
ДИРЕКЦИЯТА ЗА НАЦИОНАЛЕН СТРОИТЕЛЕН КОНТРОЛ 

Глава първа.
    ОБЩИ РАЗПОРЕДБИ
Чл. 1. С правилника се уреждат дейността, структурата и организацията на работа на Дирекцията за национален строителен контрол (ДНСК) към министъра на регионалното развитие и благоустройството.
Чл. 2. Дирекцията за национален строителен контрол е юридическо лице със седалище гр. София.
Чл. 3. Дирекцията за национален строителен контрол е второстепенен разпоредител с бюджет към министъра на регионалното развитие и благоустройството.
Чл. 4. (1) Дирекцията за национален строителен контрол упражнява контрол по спазването на Закона за устройство на територията (ЗУТ) и на нормативните актове по прилагането му при проектирането и строителството, в т.ч. влагането на качествени строителни материали и изделия с оглед осигуряването на сигурността, безопасността, достъпността и другите нормативни изисквания към строежите, както и обследването и документирането на авариите в строителството.
(2) Дирекцията за национален строителен контрол упражнява контрол по законосъобразността на изпълнението и ползването на строежите от първа, втора и трета категория, осъществява контрол по законосъобразността на издадените строителни книжа, както и на действията на общинските администрации и на участниците в инвестиционния процес за спазването на разпоредбите по устройство на територията за всички категории строежи на територията на Република България.

                                                              Глава втора.
                                                ПРАВОМОЩИЯ НА НАЧАЛНИКА НА ДНСК
Чл. 5. Дирекцията за национален строителен контрол се ръководи и представлява от началник, който се назначава и освобождава от министъра на регионалното развитие и благоустройството.
Чл. 6. (1) Началникът на ДНСК провежда държавната политика в областта на националния строителен контрол, като:
1. 	за строежите от първа, втора и трета категория:
а) 	спира незаконни строежи по смисъла на чл. 225, ал. 2 ЗУТ, части от тях, както и отделни строителни и монтажни работи;
б) 	спира строежи, части от тях или отделни строителни и монтажни работи с нарушения по чл. 224 ЗУТ и дава разрешение за продължаването им след отстраняване на нарушенията и заплащане на дължимите глоби и имуществени санкции;
в) 	забранява достъпа до строежи по букви "а" и "б" и разпорежда поставянето на отличителни знаци за ограничаване и недопускане на хора и механизация на строежите;
г) 	забранява захранването с електрическа и топлинна енергия, вода и газ на строежи по букви "а" и "б";
д) 	забранява влагането на строителни продукти, които не са оценени за съответствие със съществените изисквания към строежите, и извършва проверки в местата за производство на строителни продукти и на строежите;
е) 	забранява ползването на строежи или на части от тях, които не са въведени в експлоатация по установения ред или се ползват не по предназначението си съгласно издадените строителни книжа и условията за въвеждане в експлоатация;
ж) 	забранява достъпа до строежи или до части от тях, които не са въведени в експлоатация по установения ред или се ползват не по предназначението си съгласно издадените строителни книжа и условията за въвеждане в експлоатация, забранява захранването им с електрическа и топлинна енергия, вода и газ и разпорежда поставянето на отличителни знаци за ограничаване на достъпа и недопускане на хора и други;
з) 	издава разрешения за ползване на строежи или отказва издаването им;
и) 	издава заповеди за премахване на незаконни строежи;
к) 	издава удостоверения или откази за вписване в регистъра на консултанти за извършване оценяване съответствието на инвестиционните проекти и/или за упражняване на строителен надзор, прекратява действието на удостоверенията;
л) 	издава заповеди за отмяна или изменение на заповедите на началниците на регионалните дирекции за национален строителен контрол, за които не е предвиден пряк съдебен контрол, при условията и по реда на Административнопроцесуалния кодекс (АПК);
м) 	предписва изпълнение на укрепителни и възстановителни мерки за недопускане на аварии, щети и други на строежи и на части от тях, за които е спряно строителството, действието на строителните книжа или е забранено ползването им;
н) 	разпорежда освобождаване на строежа и на строителната площадка от хора, механизация, изделия, продукти, материали, общоопасни средства и други;
о) 	налага предвидените в Закона за устройство на територията санкции.
п) 	издава заповеди за обследване на аварии в строителството по реда на наредба на министъра на регионалното развитие и благоустройството за всички категории строежи;
р) 	извършва проверки в местата за производство на строителни продукти и изпълнява заповеди за забрана влагането на строителни продукти, които не отговарят на изискванията по чл. 169а, ал. 1 ЗУТ.
2.      издава заповеди, предписания и нареждания в рамките на компетентността по ЗУТ;
3.	предлага промени в структурата на ДНСК;
4. 	утвърждава длъжностното разписание, поименното разписание на длъжностите и определя индивидуалния размер на основните заплати и допълнителните възнаграждения на работещите в ДНСК в рамките на структурата и бюджета;
5. 	издава актове за възникване, изменяне и прекратяване на служебните правоотношения с държавните служители в ДНСК;
6. 	сключва, изменя и прекратява трудовите договори с лицата, работещи по трудово правоотношение;
7. 	ръководи политиката по управление на човешките ресурси в ДНСК;
8.	осигурява безопасни и здравословни условия на труд на служителите на ДНСК;
9. 	утвърждава разпределението и разходването на бюджета в системата на ДНСК и ръководи материално-техническото и финансовото осигуряване;
10. 	отговаря за управлението на имуществото, предоставено на ДНСК за осъществяване на дейността й;
11. 	ръководи, контролира и организира дейността по Закона за защита на класифицираната информация и подзаконовите актове по прилагането му;
12. 	организира взаимодействието с другите държавни органи;
13. 	осъществява международното сътрудничество в областта на строителния контрол;
14. 	предлага на министъра на регионалното развитие и благоустройството проекта на държавен бюджет в частта му "Строителен контрол“;
15. 	изпълнява и други функции, определени в нормативни актове.
(2) 	При осъществяване на своите правомощия началникът на ДНСК се подпомага от двама заместник-началници, които се назначават от началника на ДНСК. Началникът на ДНСК делегира със заповед правомощия на заместник-началниците и определя техните функции.
(3) 	При отсъствие началникът на ДНСК се замества от определен от него със заповед заместник-началник на ДНСК.
                                                             Глава трета.
                         СТРУКТУРА, ФУНКЦИИ И ОРГАНИЗАЦИЯ НА РАБОТАТА НА ДНСК

                                                                   Раздел I.
                                                                        Общи положения
Чл. 7. (1) Дирекцията за национален строителен контрол е структурирана в обща и специализирана администрация, включваща 28 регионални дирекции за национален строителен контрол.
(2) 	Общата численост на персонала в ДНСК е 401 щатни бройки.
(3) 	Числеността на отделните административни звена в ДНСК е посочена в приложението.
Чл. 8. Регионалните дирекции за национален строителен контрол имат териториален обхват на действие на територията на съответната област.

Раздел II.
          Финансов контрольор
Чл. 9. (1) Финансовият контрольор в ДНСК е пряко подчинен на началника на ДНСК и извършва предварителен контрол за законосъобразност в съответствие със Закона за финансовото управление и контрол в публичния сектор и указанията, дадени от министъра на финансите.
(2) 	Финансовият контрольор извършва необходимите проверки и изразява мнение за законосъобразност преди вземане на решение, свързано с финансовата дейност на ДНСК. Редът и начинът за извършване на предварителен контрол от финансовия контрольор се определят с вътрешни актове, утвърдени от началника на ДНСК.

Раздел III.
           Вътрешен одитор
Чл. 10. (1) Вътрешният одит в ДНСК се осъществява от вътрешен одитор, който е пряко подчинен на началника на ДНСК. 
(2) 	Вътрешният одитор планира, извършва и докладва дейността по вътрешен одит в съответствие със Закона за вътрешния одит в публичния сектор, Международните стандарти за професионалната практика по вътрешен одит, Етичния кодекс на вътрешните одитори, Статута на вътрешния одитор и утвърдената от министъра на финансите методология за вътрешен одит в публичния сектор.				

Раздел IV.
Главен секретар
Чл. 11. (1) Административното ръководство на административните звена в ДНСК се осъществява от главен секретар, който се назначава от началника на ДНСК.
(2) Главният секретар:
1. 	ръководи, организира, координира и контролира функционирането на администрацията за спазването на нормативните актове и отговаря за планирането и отчетността при изпълнение на ежегодните цели на администрацията;
2.	организира разпределянето на задачите за изпълнение между административните звена в ДНСК;
3.	създава условия за нормална и ефективна работа в административните звена;
4.	осъществява вътрешноведомствената организация на работа на администрацията, за което издава заповеди;
5.	следи за точното спазване на административните актове и осъществява контрол за изпълнението на възложените задачи;
6.	контролира и отговаря за работата с документооборота в ДНСК и неговото съхраняване;
7.	координира и контролира материално-техническото обслужване на ДНСК;
8. 	организира и контролира изпълнението на сключените договори, страна по които е ДНСК, касаещи общата администрация;
9.	осъществява координация и контрол в процеса на подготовката и изпълнението на бюджета и отговаря за законосъобразното и целесъобразното разходване на средствата по бюджета на ДНСК;
10. 	организира и координира работата на Комитета по управление на риска в ДНСК;
11. 	координира и контролира дейностите по управление на човешките ресурси в ДНСК;
12. 	подпомага началника на ДНСК при управление на имуществото, предоставено на дирекцията за осъществяване на дейността ѝ;
13. 	контролира дейността на ДНСК по Закона за достъп до обществена информация;
14. 	утвърждава длъжностните характеристики на служителите;
15. 	определя реда за влизане в сградата на ДНСК на служителите и пропускателния режим за длъжностни лица и граждани;
16. 	утвърждава образците на печатите на дирекцията, служителите, които имат право да ги полагат, и реда за тяхното съхраняване;
17. 	изпълнява и други функции и задачи, определени в нормативен акт или възложени му от началника.
(3) 	При констатирани нарушения главният секретар уведомява в 3-дневен срок началника на ДНСК и може да предложи прилагане на дисциплинарни мерки.

Раздел V.
          Обща администрация
Чл. 12. Общата администрация е организирана в:
1.	дирекция „Административно, информационно обслужване и човешки ресурси“;
2.	дирекция „Финансово–стопански дейности“;
3.	дирекция „Правна“.

 Чл. 13. (1) Дирекция „Административно, информационно обслужване и човешки ресурси“:
1.	организира и осигурява дейността по административно обслужване на физически и юридически лица на принципа „едно гише“ при спазване на разпоредбите и принципите, установени в Закона за администрацията, АПК и Наредбата за административното обслужване;
2.	организира и осъществява деловодната дейност посредством автоматизирана информационна система, в т.ч. обработка на входящите и изходящите документи и на вътрешната поща, и контрол за срочното изпълнение на задачите, произтичащи от резолюции на ръководния персонал;
3.	организира, координира и насочва по компетентност работата с постъпилите жалби, молби, сигнали и предложения на граждани и юридически лица и други документи;
4.	извършва справки и изготвя заверени копия на документи, съхранявани в деловодния и в учрежденския архив;
5.	изгражда, поддържа и организира дейността по използване на информационните системи на ДНСК;
6.	осигурява интегрирането на информационните системи на ДНСК с информационните системи на другите звена от държавната администрация;
7.	организира работата с електронни документи, предоставянето на административни услуги по електронен път и обмена на електронни документи между административните органи;
8.	съгласува и осъществява автоматизирания обмен на данни с национални и ведомствени информационни системи и интеграцията в единната комуникационна инфраструктура на администрацията;
9.	участва в комисии при процедури за внедряване на нови инфармационни и комуникационни технологии;
10.	разработва правила за информационно управление и система за достъп до информация;
11.	създава и поддържа публични регистри и база данни и поддържа интернет страницата на ДНСК в актуално състояние;
12.	организира и поддържа програмното и техническото осигуряване на компютърната техника и внедряването на информационни системи в ДНСК;
13.	осигурява правилното функциониране на необходимите средства за обработка и пренасяне на информацията - хардуера и софтуера, както и на процесите на събиране и обработване на информацията;
14.	проучва и внедрява информационни и комуникационни технологии и осигурява защитата на информацията, както и създава необходимата организация и осъществява дейностите по поддръжка на компютърната мрежа;
15.	осъществява дейностите, свързани с управлението на човешките ресурси на ДНСК;
16.	изготвя и актуализира длъжностното разписание и поименното разписание на длъжностите;
17.	организира дейността по набирането и подбора на персонала;
18.	изготвя всички актове, свързани с възникване, изменение и прекратяване на служебните и трудовите правоотношения на служителите на ДНСК в съответствие със законовите разпоредби;
19.	координира и подпомага дейностите по разработването, актуализирането и утвърждаването на длъжностните характеристики и процеса по оценяване на изпълнение на длъжността;
20.	поддържа служебните и трудовите досиета на служителите, издава и заверява служебни и трудови книжки;
21.	поддържа и актуализира съществуващата база данни и регистрите, свързани с управление на човешките ресурси;
22.	организира и контролира въвеждането, обучението и развитието на персонала, като предлага и реализира програмата за обучение и професионална квалификация за цялата система на ДНСК;
23.	планира, координира и провежда информационната политика на ДНСК, като осигурява публичност и прозрачност на дейността и информира обществеността за политиката на администрацията;
24.	подготвя, координира и осъществява публичните изяви на началника на ДНСК и на служители на дирекцията, организира пресконференции и интервюта на началника на ДНСК и неговите заместници.
(2) 	В рамките на дирекция „Административно, информационно обслужване и човешки ресурси“ се назначава служител по сигурността на информацията, който: 
1. 	 следи за спазване изискванията на Закона за защита на класифицираната информация и на международните договори във връзка със защитата на класифицираната информация;
2. 	планира, организира и контролира дейностите, свързани със защитата на класифицираната информация;
3. 	води регистър на лицата, получили разрешение за достъп до класифицирана информация, следи за сроковете на валидност на разрешенията и за промяна в нивата на класификация;
4. 	следи за правилното определяне нивото на класификация на информацията;
5. 	организира и провежда обучението на служителите в областта на защитата на класифицираната информация;
6. 	осигурява готовност за работа в условия на кризи от военен и невоенен характер, както и за организиране на служителите в ДНСК и в регионалните дирекции за защита на гражданите при кризи.

Чл. 14.  Дирекция „Финансово-стопански дейности“:
1. 	организира финансовата и счетоводната дейност в ДНСК в съответствие с изискванията на Закона за публичните финанси, Закона за държавния бюджет на Република България за съответната година, Закона за счетоводството, Закона за финансовото управление и контрол в публичния сектор, Сметкоплана на бюджетните организации, приложимите счетоводни стандарти и други нормативни актове, регламентиращи финансовата дейност, като:
а) 	осъществява съставяне на проекто-бюджета на ДНСК и тригодишна бюджетна прогноза, които предоставя в определените срокове за обобщаване от първостепенния разпоредител с бюджет /ПРБ/; 
б) 	изготвя анализи на приходите и разходите по бюджета на ДНСК и предлага корекции;
в) 	планира и проучва възможности за допълнителни източници на финансиране на дейностите, извършвани от ДНСК;
г) 	изготвя ежемесечни и тримесечни и годишни отчети за касовото изпълнение на бюджета на ДНСК, които предоставя в определените срокове за обобщаване от ПРБ;
д) 	изготвя тримесечни и годишни оборотни ведомости;
е) 	съставя годишния финансов отчет на ДНСК;
ж)  	осъществява текущ финансов контрол по отношение на:
аа) 	спазването на финансовата, бюджетната и платежната дисциплина;
бб) правилното оформяне на първични и вторични счетоводни документи и своевременното им отразяване по счетоводните регистри;
вв) 	организиране и осъществяване счетоводната отчетност по Единната бюджетна класификация;
гг) 	редовното извършване на планови и извънпланови инвентаризации;
дд) 	поемането на задължения и извършването на разходи и прилагането на системата на двойния подпис;
з) 	изготвя месечните ведомости за работни заплати и извършва плащанията по тях;
и) 	съхранява ведомостите за заплати, организира изготвянето на типовите образци, свързани с пенсионирането на служителите от ДНСК;
к) 	осигурява съхраняването на счетоводните документи съгласно изискванията на Закона за счетоводството и вътрешните правила;
л) 	разработва и прилага процедури и правила за финансово управление и контрол.
2. 	организира и осигурява цялостното стопанско обслужване, отговаря за поддържането на материалната база и за правилното ползване и управление на собствеността на ДНСК, като:
а) 	отговаря за правилното, законосъобразното и ефективното ползване, управление и опазване на имуществото на ДНСК;
б) 	осигурява поддръжката на сградния фонд, инсталациите, съоръженията и стопанския инвентар в ДНСК и организира сключването на договори с външни изпълнители;
в) 	организира поддръжката и ремонта на електрическата, водопроводната, канализационната, отоплителната и други обслужващи инсталации в сградите на ДНСК;
г) 	организира, контролира и отговаря за правилната техническа експлоатация и поддръжка на ведомствения автотранспорт;
д) 	инициира действия по застраховането на движимото и недвижимото имущество на ДНСК съобразно действащите нормативни актове;
е) 	организира и осъществява материално-техническото снабдяване с машини, съоръжения, резервни части, инвентар, организационна техника, консумативи, материали и обзавеждане, тяхното стопанисване и съхранение;
ж) 	организира и осигурява почистването и санитарно-хигиенните условия в административните сгради на ДНСК;
з) 	съгласува провеждането на процедури по възлагане на обществени поръчки;
и) 	организира и контролира дейностите на охранителния и пропускателния режим в ДНСК, както и поддръжката и ремонта на пожароизвестителните и пожарогасителните системи.

Чл. 15. Дирекция „Правна“:
1.	осигурява цялостно правно-нормативно обслужване на ДНСК, свързано със спазване на националното право и правото на Европейския съюз;
2.	осъществява процесуалното представителство пред съдебни, арбитражни и административни органи, държавни и частни съдебни изпълнители, НАП и др. по правни спорове, по които страна е ДНСК; 
3.	участва в подготовката, самостоятелно изготвя или съгласува становища по проекти на нормативни актове, включително по проекти на международни договори и позиции по проекти на актове на институциите на Европейския съюз; 
4.	участва в подготовката, самостоятелно изготвя или съгласува проекти на нормативни актове, прави предложения за това с оглед въвеждането на законодателни изисквания, свързани с дейностите на ДНСК; 
5.	изготвя становища относно прилагането на нормативните актове, както и по въпроси, свързани с дейностите и функциите на ДНСК;
6.	изготвя или съгласува  проекти на актове по АПК, ЗУТ и други нормативни актове, наказателни постановления и резолюции за прекратяване на административнонаказателни производства; съгласува съставени актове за установяване на административни нарушения (АУАН) по Закона за административните нарушения и наказания (ЗАНН);
7.	участва в дисциплинарният съвет на ДНСК, като подпомага дисциплинарнонаказващия орган при налагане на дисциплинарни наказания по Закона за държавния служител;
8.	участва в подготовката или съгласува вътрешни правила,  инструкции и указания, свързани с дейността на ДНСК, както и организира актуализирането на вътрешните актове на дирекцията в съответствие с приети промени в законодателството;
9.	оказва правно съдействие на началника на ДНСК за законосъобразно изпълнение на неговите правомощия;
10.	подпомага и координира организационните структури на ДНСК при изпълнение на задълженията им във връзка с правното обслужване на ДНСК и  извършва последващ контрол по изпълнение на тези задължения;
11.	изготвя, участва в изготвянето или съгласува проекти на договори, като изразява становища по законосъобразността им; съгласува предложени от други организации проекти на договори, като при несъгласие с тях изразява мотивирано становище;
12.	изготвя, участва в изготвянето или съгласува изготвени от други дирекции отговори по постъпили в ДНСК предложения, жалби, сигнали, молби и др. от граждани, юридически лица и институции;
13.	отговаря за законосъобразното съставяне на актовете, свързани с възникване, изменение и прекратяване на служебните и трудовите правоотношения на служителите в ДНСК;
14.	планира, организира, подготвя и провежда процедурите за възлагане на обществени поръчки по Закона за обществените поръчки, взема участие в комисиите за провеждане на обществени поръчки и изготвя, сключва и осъществява наблюдение и контрол върху договорите за възлагане на обществени поръчки;
15.	съхранява документацията по провеждането на процедурите за възлагане на обществени поръчки;
16.	 изготвя вътрешни правила за провеждане на обществени поръчки;
17.	подготвя и изпраща по електронен път информацията, предвидена за вписване в Регистъра на обществените поръчки към Агенцията по обществени поръчки;
18.	дава становища и съгласува проекти на решения, споразумения, изготвя доклади, протоколи, договори и др. по ЗОП; 
19.	изготвя и съгласува тръжните документации по Закона за държавната собственост и Правилника за  прилагане на Закона за държавната собственост, провеждани от ДНСК;
20.	участва в проверки на дейността на РДНСК и специализираните структури на ДНСК;
21.	изготвя решения за предоставяне или за отказ за предоставяне на достъп до обществена информация по Закона за достъп до обществена информация въз основа на мотивирано становище за наличието на информацията и нейния характер от съответната дирекция в ЦУ на ДНСК, с дейността на която е свързано искането за достъп до обществена информация;
22.	създава и поддържа регистри на дирекция „Правна“ за:
а) съдебни дела, по които страна е дирекцията;
б) обществени поръчки, проведени от дирекцията;
в) сключени договори, по които страна е дирекцията;
г) присъдени вземания и задължения.
23.  	съдейства и осигурява с правни средства своевременното събиране на вземанията на ДНСК.

Раздел VI.
          Специализирана администрация
Чл. 16. Специализираната администрация е организирана в:
1. 	Главна дирекция „Въвеждане в експлоатация и РДНСК“ с 28 териториални звена към нея;
2. 	дирекция „Контролна дейност“.

Чл. 17. (1) Главна дирекция „Въвеждане в експлоатация и РДНСК“:
1. 	изпълнява дейността по въвеждане на строежите в експлоатация;
2. 	контролира действията на РДНСК по разрешаване ползването на строежите;
3. 	контролира дейността на лицата, упражняващи строителен надзор;
4.       издава заповеди, предписания и нареждания в рамките на компетентността по ЗУТ;
5. 	съставя актове за установяване на административни нарушения при въвеждане на обектите в експлоатация;
6. 	изготвя предложения за приемане на нови и за изменение на действащи нормативни актове, свързани с дейността по въвеждане в експлоатация на строежите и дейността на лицата, упражняващи строителен надзор, като участва в съставянето или изготвя самостоятелно проекти на нормативни актове и становища по проекти на нормативни актове;
7. 	дава указания по прилагането на ЗУТ и на подзаконовите нормативни актове, свързани с дейността по въвеждане в експлоатация на строежите и дейността на лицата упражняващи строителен надзор;
8. 	осъществява координацията и методическото ръководство на регионалните дирекции за национален строителен контрол и дава задължителни предписания до регионалните дирекции за национален строителен контрол и общинските администрации;
9. 	извършва предварителни проверки на място на строежите относно готовността им за въвеждане в експлоатация при постъпило искане за издаване на разрешение за ползване;
10. 	изготвя доклади за дейността на главната дирекция;
11. 	подпомага началника на ДНСК при издаване на удостоверения или отказ от издаване на удостоверения за вписване в регистъра за упражняване на дейността „консултант“ съгласно чл. 166, ал. 1, т. 1 и ал. 2 ЗУТ, както и при изпълнение на неговите правомощия за предсрочно прекратяване действието на издадени от  началника на ДНСК удостоверения;
12. 	подпомага началника на ДНСК при съставянето и поддържането на публичен регистър за издадените/прекратени удостоверения на лицата, извършващи оценяване на съответствието на инвестиционните проекти и/или упражняващи строителен надзор; 
13. 	води регистър за въведените в експлоатация строежи и постановените откази за въвеждане в експлоатация.
 (2) 	Регионалните дирекции за национален строителен контрол:
1. 	извършват проверки на строителни площадки за установяване на незаконни строежи от първа до трета категория, включително по смисъла на чл. 225, ал. 2 от ЗУТ, части от тях, както и отделни строителни и монтажни работи и съставят констативни актове и констативни протоколи;
2. 	извършват проверки на строителни площадки  за установяване на строежи от първа до трета категория, включително, части от тях или отделни строителни и монтажни работи с нарушения по чл. 224 от ЗУТ и съставят констативни актове и констативни протоколи;
3. 	извършват проверки за установяване на нарушения при ползването на строежи от първа до трета категория, включително или на части от тях, които не са въведени в експлоатация по установения ред или се ползват не по предназначението си съгласно издадените строителни книжа и условията за въвеждане в експлоатация и съставят констативни актове и констативни протоколи;
4. 	извършват предварителни проверки на място на строежите относно готовността им за въвеждане в експлоатация при постъпило искане за издаване на разрешение за ползване;
5. 	извършват проверки в местата за производство на строителни продукти и изпълняват заповеди за забрана влагането на строителни продукти, които не отговарят на изискванията по чл. 169а, ал. 1 от ЗУТ;
6. 	изпълняват заповеди на началника на ДНСК или упълномощено от него длъжностно лице за спиране, за забрана на ползването,  за премахване на незаконни строежи, за забрана на достъпа до строежите и строителните площадки, за забрана захранването с електрическа и топлинна енергия, вода и газ на строежите, поставянето на отличителни знаци за ограничаване и недопускане на хора и механизация на строежите и освобождаване на строежите и на строителната площадка от хора, механизация, изделия, продукти, материали, общоопасни средства и други, и осъществяват охраната на строителни площадки;
7. 	извършват проверки в общински администрации за установяване на нарушения при издаването на строителни книжа за всички категории строежи и съставят констативни протоколи;
8. 	предписват изпълнение на укрепителни и възстановителни мерки за недопускане на аварии, щети и други на строежи и на части от тях, за които е спряно строителството, действието на строителните книжа или е забранено ползването им;
9. 	създават и поддържат регистър на съставените актове по ЗАНН, издадените наказателни постановления и резолюции за прекратяване на административнонаказателни производства;
10. 	създават и поддържат регистър на въведените в експлоатация строежи и постановените откази за въвеждане в експлоатация;
11. 	създават и поддържат регистър на издадените заповеди по чл. 156, чл. 178, чл. 216, чл. 224, чл. 225 от ЗУТ;
12. 	заверяват заповедни книги с издадени разрешения за строеж от областните управители;
13. 	обследват и документират аварии в строителството по реда на наредба на министъра на регионалното развитие и благоустройството за всички категории строежи;
14. 	съставят актове за нарушения на разпоредбите по устройство на територията (проектиране, строителство, недопускане и отстраняване на незаконно строителство и качество на строителните материали и други) за всички категории строежи;
15. 	разглеждат жалби на граждани и юридически лица против действия и бездействия на длъжностни лица в общинските/районните администрации, като извършват проверки на място на строежа и в общински/районни администрации;
16. 	осъществяват процесуалното представителство на ДНСК пред съдилищата по въпроси, свързани с дейността на съответната регионална дирекция;
17. 	дават решения и/или задължителни указания по възникнали спорове между участниците в строителството в етапа на изпълнение на строежите;
18. 	изпълняват и други заповеди и нареждания на началника на ДНСК или упълномощено от него длъжностно лице;
19. 	установяват други нарушения на ЗУТ и на подзаконовите нормативни актове по прилагането му за всички категории строежи;
20. 	издават индивидуални административни актове съгласно ЗУТ.
(3) 	При извършване на дейността си главна дирекция „Въвеждане в експлоатация и РДНСК“ ползва по установения ред данни от Единната система за гражданска регистрация и административно обслужване на населението, Националната агенция по приходите, кадастралните карти и данни от Агенцията по геодезия, картография и кадастър и нейните служби по места, както и наличните в общините и ведомствата планове, строителни книжа и карти.

Чл. 18. (1) Дирекция „Контролна дейност“:
1.	осъществява контрол по устройството на територията; 
2.	дава указания по прилагането на ЗУТ и на подзаконовите нормативни актове във връзка със законосъобразното изпълнение на строежите;
3.	изготвя становища във връзка с необходимостта от възлагане на обществени поръчки за изработване на проекти и експертизи, необходими при изпълнението на заповеди за премахване на незаконни строежи;
4.	заверява заповедни книги на строежи с издадени разрешения за строеж от областният управител или министъра на регионалното развитие и благоустройството;
5.	издава заповеди, предписания и нареждания в рамките на компетентността по ЗУТ;
6.	констатира нарушения при издаването на строителни книжа за всички категории строежи;
7.	установява други нарушения на ЗУТ и на подзаконовите нормативни актове по прилагането му за всички категории строежи;
8.	осъществява проверки на строителни площадки за установяване законосъобразността на изпълнението и ползването на строежите;	
9.	съставя актове по реда на ЗАНН за установяване на административни нарушения на правилата и нормите по ЗУТ;
10.	съставя протоколи по реда на Наредба № 13/2001 г. на министъра на регионалното развитие и благоустройството за принудителното изпълнение на заповеди за премахване на незаконни строежи или части от тях от органите на ДНСК (обн., ДВ, бр. 69 от 2001 г.) и изготвя количествено стойностни сметки при принудително изпълнение на заповеди за премахване на незаконни строежи;
11.	контролира изпълнението на заповеди за спиране на строежи, заповеди за забрана на ползването и достъпа на строежи;
12.	контролира принудителното изпълнение на заповеди за премахване на незаконни строежи;
13.	разглежда заявления, жалби, искания и сигнали на физически и юридически лица, с данни за извършено незаконно строителство, включително срещу действия и бездействия на длъжностни лица в общинските администрации и в регионалните дирекции;
14.	участва при изготвяне на предложения за приемане на нови и за изменение на действащи нормативни актове по устройството на територията и строителството;
15.	участва в проверки в районните/общинските администрации, относно законосъобразността на издадени разрешения за строеж;
16.	извършва проверки на дейността на РДНСК по спазване на нормативно определените срокове, дадените разпореждания от ДНСК и законосъобразно упражняване на предоставените правомощия; 
17.	извършва проверки по жалби и сигнали срещу действия и бездействия на служители на ДНСК;
18.	контролира изготвянето на тримесечни планове и доклади за проверените от органите на ДНСК консултанти и строежи;
19.	осъществява контрол по планирането от регионалните структури на предстоящи за изпълнение заповеди за премахване на незаконни строежи;
20.	организира дейността за контрол по изпълнението на възложените на ДНСК функции със ЗУТ;
21.	изготвя доклади за дейността на дирекцията.
(2) 	При извършване на дейността си дирекция „Контролна дейност“ ползва по установения ред данни от Единната система за гражданска регистрация и административно обслужване на населението, Националната агенция по приходите, кадастралните карти и данни от Агенцията по геодезия, картография и кадастър и нейните служби по места, както и наличните в общините и ведомствата планове, строителни книжа и карти.
	
Раздел VII.
            Органи на ДНСК
Чл. 19. Органи на ДНСК са служителите от състава на главна дирекция „Въвеждане в експлоатация и РДНСК“ и дирекция „Контролна дейност“, служителите в РДНСК и служителите в административните звена към РДНСК без служителите в деловодство и архив.
Чл. 20. Органите на ДНСК и другите служители на ДНСК удостоверяват самоличността си със служебна карта.
Чл. 21. В изпълнение на заповеди за спиране на строителството, за забрана на ползването и за забрана на достъпа органите на ДНСК ограждат строителните площадки със сигнални ленти с надпис „ДНСК“, удостоверителен знак и печат на дирекцията.

Раздел VIII.
            Организация на работата
Чл. 22. Служителите на ДНСК осъществяват своята дейност в съответствие със ЗУТ и устройствения правилник и в рамките на определената функционална и териториална компетентност на структурното звено, към което принадлежат, под ръководството на непосредствения си ръководител.
Чл. 23. Достъпът на външни лица в сградата на ДНСК се разрешава след издаване на временен пропуск.	
Чл. 24. Документооборотът в ДНСК се осъществява в съответствие с утвърден от началника на ДНСК правилник.
Чл. 25. (1) Работното време на служителите в дирекцията при 5-дневна работна седмица е 8 часа дневно и 40 часа седмично.
(2) Работното време на служителите е с променливи граници от 8,00 до 19,00 ч. със задължително присъствие в периода от 10,00 до 16,00 ч. и с обедна почивка 30 минути между 12,00 и 14,00 ч.
(3) Приемното време на Центъра за административно обслужване е от 9,00 до 17,30 ч.
(4) Началникът на ДНСК ежегодно определя разпределението на работното време на отделните структурни звена в дирекцията, както и на определени служители, при спазване на условията по ал. 1 и 2.
Чл. 26. За образцово изпълнение на служебните си задължения служителите могат да бъдат награждавани от началника на ДНСК с отличия.	
Чл. 27. Служителите на ДНСК имат право при изпълнение на служебните си задължения  на униформено облекло и отличителни знаци, да ползват специални средства и могат да притежават оръжие при условията и по реда на Закона за оръжията, боеприпасите, взривните вещества и пиротехническите изделия.

Заключителни разпоредби

§ 1. Правилникът се приема на основание § 19 от Заключителните разпоредби на Закона за устройство на територията.
§ 2. Изпълнението на правилника се възлага на началника на ДНСК.

Приложение 
към чл. 7, ал. 3

Обща численост на персонала в Дирекцията за национален строителен контрол - 401 щатни бройки:	
 	
Началник ……………………………..............................................1		
Заместник-началници ……………………………………...……..2
Главен секретар …………………………………………………....1		
     		
Вътрешен одитор …………………………………………………..1
Финансов контрольор ……………………………..........................1

Обща администрация ……………………………...........................48		
в т.ч.:		
Дирекция  „Административно, информационно обслужване 
и човешки ресурси“ ….……………………………………………...16		
Дирекция “Финансово-стопански дейности“ …………………….13
Дирекция „Правна“ …………………………………………………19		

Специализирана администрация …………………………………347
в т. ч.:		
Главна дирекция  „Въвеждане в експлоатация и РДНСК“……...315
Дирекция „Контролна дейност“ ………………………………...…32